ট্রাম সংক্রান্ত মামলায় বড়সড় পদক্ষেপ নিল কলকাতা হাইকোর্ট

কলকাতা: কলকাতা (Kolkata) শহরে ট্রাম (Tram), ট্রাম লাইন (Tram line) নিয়ে বিড়ম্বনা অব্যাহত। এবার তিলোত্তমার ঐতিহ্য ট্রাম নিয়ে বড়সড় পদক্ষেপ নিল কলকাতা হাইকোর্ট (Kolkata High Court)। অবিলম্বে ট্রামলাইন বুজিয়ে ফেলা বন্ধ করতে হবে, কড়া নির্দেশ দিল আদালত

প্রধান বিচারপতির ডিভিশন বেঞ্চের নির্দেশ, অবিলম্বে ট্রামলাইন বুজিয়ে ফেলা বন্ধ করতে হবে। সে বিষয়ে ছবি সহ রিপোর্ট জমা করতে হবে আদালতে।

প্রধান বিচারপতির পর্যবেক্ষণ, ট্রাম রাজ্যের ঐতিহ্য (Tram is the heritage of the state) । তা তুলে দেওয়া খুব সহজ কাজ। কিন্তু রাজ্যকে ট্রাম বাঁচাতে উদ্যোগ নিতে হবে। বহু দেশে ট্রাম চলে। কোথাও কোথাও রাস্তার একেবারে মাঝখান দিয়ে। রাজনৈতিক সদিচ্ছার প্রয়োজন রাজ্যের ট্রাম বাঁচাতে। উপর তলার হাত না থাকলে এই ভাবে ট্রাম লাইন বুজিয়ে ফেলা যায় না।

আরও পড়ুন: ভালো লোকের মতো মৌলিক অধিকার আছে মন্দেরও: মাদ্রাজ হাইকোর্ট

প্রধান বিচারপতির (Chief Justice) নির্দেশ, কলকাতা পুলিশ (Kolkata Police) তদন্ত করে দেখবে যে দুজায়গায় ট্রাম লাইন তুলে ফেলার অভিযোগ উঠেছে সে ব্যাপারে।

এদিকে ট্রাম সংরক্ষণে কমিটির (Committee on Tram Preservation) রিপোর্ট জমা দিয়েছে হাইকোর্টে। রিপোর্টে রাজ্য উল্লেখ করেছে, তারা নিয়মিত বৈঠক করছে। একইসঙ্গে ট্রাম লাইন বুজিয়ে ফেলার নির্দেশ রাজ্যের পরিবহন দফতরের তরফে দেওয়া হয়নি।

অপরদিকে ট্রামের মামলা শোনাকালীন প্রধান বিচারপতির মন্তব্য, নিম্ন আদালতগুলির পরিকাঠামো উন্নয়নে রাজ্য ঠিকঠাক টাকা দিচ্ছে না। রাজ্যের বিভিন্ন নিম্ন আদালতগুলিতে কর্মচারীর অভাব নিয়েও রাজ্যের ভূমিকায় কার্যত ক্ষোভে ফেটে পড়েন প্রধান বিচারপতি। রাজ্যের এগারোটা জেলার থেকে আবেদন এসেছে প্রধান বিচারপতির কাছে সেখানকার বারের জন্য ঘর নেই। বিচারকদের বসার জায়গা নেই।

প্রধান বিচারপতি তীব্র অসন্তোষ প্রকাশ করে বলেছেন, রাজ্যের সঙ্গে এ বিষয়ে যুদ্ধে করতেও তিনি প্রস্তুত। তিনি আর কয়েক মাস প্রধান বিচারপতির পদে থাকবেন তার মধ্যে রাজ্য যদি পদক্ষেপ না করে তিনি রাজ্য প্রশাসনের সঙ্গে যুদ্ধ করতেও প্রস্তুত।